google/wiki40b huggingface dataset:
Veneetsia

Linnaosad

Veneetsia koosneb kahest osast: ajalooline tuumik paikneb laguuni 119 saarel, sadama- ja tööstuslinnaosad (Mestre ja Porto Marghera) asuvad mandril. 
Veneetsia jaguneb kuueks linnarajooniks (sestiere): Cannaregio, San Polo, Dorsoduro, Santa Croce, San Marco, Castello.

Majandus

Veneetsia on üks Itaalia suuremaid sadamaid ja tähtsamaid turismilinnu.
Saartel on tavapärased tegevusalad klaasi, pitsi, juveelide, mosaiigi ja nahkesemete valmistamine; mandril värviline metallurgia, naftatöötlemis-, keemia-, tekstiili-, toiduaine-, elektrotehnika- ja optikatööstus ning laevaehitus.

Transport

Veneetsia on Euroopa suurim autovaba piirkond. Kogu liiklemine ajaloolises kesklinnas toimub jalgsi. Täpsemalt öeldes viib Veneetsiasse mööda laia silda küll mitmerealine autotee, kuid saartel lõpeb see kohe. Autod saab panna tohututesse parkimismajadesse ning edasi tuleb liikuda jalgsi. Suure hulga treppide tõttu pole võimalik liigelda mootor- ega jalgrattaga.
Ainsateks transpordivahenditeks on veesõidukid. Linna tähtsaim veetee on Suur Kanal; seda mööda toimub ka veebusside ehk vaporetto'de regulaarliiklus. Veneetsia traditsiooniline liiklusvahend gondel leiab tänapäeval kasutust peaasjalikult turistide sõidutamisel.
19. sajandil ehitati raudteeühendus maismaaga, 20. sajandil lisandus sellele ka autotee koos kesklinnalähedase parkimisalaga.
Mestre idaosas asub rahvusvaheline Marco Polo lennujaam.

Kanalid

Tänavate aset täidavad Veneetsias suures osas kanalid. Neid on üle saja, kõige pikem (3,8 km) ja laiem on Suur Kanal. Kanalitel on umbes 400 silda. Üle Canal Grande viib kolm silda: Rialto sild, Scalzi sild ja Akadeemia sild. Kanalid on väga reostunud veega.
André Previn

André George Previn (sünninimi Andreas Ludwig Priwin; 6. aprill 1929 Berliin – 28. veebruar 2019 New York) oli saksa-juudi päritolu Ameerika Ühendriikide pianist, dirigent ja helilooja. Ta on filmimuusika loomise ja orkestreerimise eest saanud neli Oscarit ning plaadistuste eest kümme Grammy auhinda. Previn oli Briti impeeriumi ordu rüütelkomandör (KBE).

Elu- ja töökäik

Previn sündis Berliinis juudi päritolu peres, ent tema sünniaasta ei ole kindel (kas 1929 või 1930), sest 1938. aastal Saksamaalt lahkudes läks tema sünnitunnistus kaotsi. 1939. aastal põgenes perekond USAsse. Previn kasvas üles Los Angeleses ning sai 1943. aastal USA kodanikuks.
1950. aastaist alates tegutses Previn džässpianistina, esinedes kontsertidel ja salvestades plaate. Salvestustel (peamiselt plaadifirmale Contemporary Records) olid tema partnerid teiste hulgas Shelly Manne, Leroy Vinnegar ja Benny Carter. Soolodžässpianistina interpreteeris ta Jerome Kerni, Frederick Loewe'i, Vernon Duke'i ja Harold Arleni loomingut. Ta tegi koostööd Dinah Shore'i ja Julie Andrews'iga. Previni peamised mõjutajad džässpianistina olid Art Tatum, Oscar Peterson ja Horace Silver. Ta on plaadistanud ka klassikalist klaverimuusikat Mozartilt, Gershwinilt, Poulencilt, Šostakovitšilt ja teistelt.
1967. aastal sai Previn Houstoni Sümfooniaorkestri dirigendiks, 1968–1979 oli ta Londoni Sümfooniaorkestri peadirigent, 1976–1984 Pittsburghi Sümfooniaorkestri muusikaline juht, 1985–1988 Royal Philharmonic Orchestra peadirigent, 1985–1989 Los Angelese Filharmoonikute muusikaline juht.

Looming

Previn on kirjutanud filmimuusikat, klaveri-, viiuli-, tšello- ja kitarrikontserte, vokaal-, kammer- ja orkestrimuusikat ning kaks ooperit. Ta on orkestreerinud muusikat mitmele filmile (näiteks "Minu veetlev leedi", "Porgy ja Bess"). Ta on teinud koostööd Tom Stoppardiga näidendi "Every Good Boy Deserves Favour" muusika osas (esietendus Londonis 1977). Previni esimene ooper ("Tramm nimega iha", "A Streetcar Named Desire") esietendus San Francisco ooperis 1998. aastal, teine ooper ("Põgus kohtumine", "Brief Encounter") Houston Grand Opera's 2009. aastal.

Isiklikku

Previn on olnud abielus viis korda, ta on kuue lapse bioloogiline isa. Tema esimene abikaasa oli Betty Bennett, kellega tal on kaks last. Teine abikaasa oli Dory Previn (Dory Langan). 
Kolmanda abikaasa, Mia Farrow'ga, on Previnil kolm last (kaksikud Matthew ja Sascha, sündinud 26. veebruaril 1970, ja Fletcher, sündinud 14. märtsil 1974), samuti adopteeris paar kaks Vietnami last (1973. ja 1976. aastal), kellest üks suri 2008. Ta on ka Soon-Yi Previni adoptiivisa. Previni ja Farrow' abielu lahutati 1979.
Previni neljas abikaasa oli Heather Sneddon, kellega tal oli üks laps. Abielu kestis 1982–2002. Seejärel abiellus Previn saksa viiuldaja Anne-Sophie Mutteriga, kellele ta kirjutas ka viiulikontserdi. Nad lahutasid abielu 2006. aastal, ent jäid sõpradeks ja jätkasid koos esinemist.
Johannes Leopold Jüris

Johannes Leopold Jüris (4. oktoober 1870 Tallinn – 26. jaanuar 1937 Tallinn) oli Majaomanikkude Koja esimees 8. oktoobrist 1936 kuni surmani.
Ta õppis Tartu ülikooli õigusteaduskonnas.
Johannes Leopold Jüris oli õpetaja Treffneri eragümnaasiumis, Tallinna reaalkoolis ja Lenderi eragümnaasiumis, Tallinna 1. ringkonna rahvakoolide inspektor ja vene eragümnaasiumi direktor.
Ta oli Eesti majaomanikkude seltside liidu esimees, Tallinna linnanõunik, linnapea abi ja Tallinna linnapanga direktor.
PB Shamshad

Patrullbaas Shamshad on Afganistani Helmandi provintsis asuv välisriikide sõjaväelinnak. Laager asub Garmsīrist 15 km lõunas.
Baasi mehitasid Eesti ja Briti väed.
Seal treenitakse Afganistani sõdureid.
Hans Joachim Eichhorn

Hans Joachim Eichhorn (25. veebruar 1909 Tallinn – 28. veebruar 1987 Saksamaa) oli Eesti vaimulik.
Lõpetas Tallinna Toomkooli. Õppis aastatel 1929–1934 Tartu Ülikooli usuteaduskonnas. Oli prooviaastal Pöide ja Tallinna Toompea Kaarli koguduses. Ordineeriti õpetajaks 10. veebruaril 1935.
Oli aastatel 1935–1937 Saaremaa praostkonna vikaarõpetaja. Aastatel 1937–1939 oli ta Karja Katariina koguduse õpetaja.
Lahkus aastal 1939 Saksamaale. Oli aastal 1940 Justhöfeni koguduse (toona Brombergi, praegu Bydgoski maakonnas Kujawy-Pomorze vojevoodkonnas) õpetaja. Aastatel 1947–1977 oli ta pastor Vilsenis (asub Hannoveri ja Bremeni vahel Alam-Saksi liidumaal). Aastal 1977 läks ta emerituuri.
Tuudorkaar

Tuudorkaar, ka tudorkaar on lai ja väga lameda silluseosaga teravkaar, mis kujunes välja inglise hilisgootikas ja esineb Inglismaa renessanssehitistel, nii tuudorstiilis kui ka Elizabethi stiilis. Nime on saanud Tudorite dünastia järgi. Tuudorkaart kasutati varauusajal eelkõige Inglismaa arhitektuuris, 19. ja 20. sajandi historitsistlikel neogooti ehitistel esineb ülemaailmselt.

Sõnavara

"Võõrsõnade leksikon" pakub välja ka sõnakuju tjuudorkaar.

Konstrueerimine

Tuudorkaar tekib, kui teravkaare küljed, väga suure raadiusega kaared, lõikuvad kaare lagipunktis nürinurga all. Konstrueerimise aluseks on neli tsentrit, millest lähtuvad kuju aluseks olevate kaarelõikude raadiused (tavalisel teravkaarel on kaks tsentrit). Mida kaugemal lähtejoonest on alumised tsentrid, seda lamedam on kaar.
David Gahan

David Gahan (sündinud 9. mail 1962 Eppingis Essexi krahvkonnas Inglismaal) on laulja. 
Ta on ansambli Depeche Mode solist. 
1980 nägi Vince Clarke teda esinemas kohalikus pubis ja otsustas võtta ta oma bändi Composition of Sound solistiks. Dave'i soovitusel muudeti ansambli nimi Depeche Mode'iks. Selle nime võttis ta prantsuse moeajakirjalt Dépêche-mode.
Aastal 2003 avaldas ta oma sooloalbumi "Paper Monsters" ja 2007 albumi "Hourglass".
Ristikoerad

„Ristikoerad“ (hilisema pealkirjaga „Lembitu“) on Juhan Sütiste näidend neljas vaatuses, mis käsitleb eestlaste muistset vabadusvõitlust ristisõdijate vastu 13. sajandil.
Sütiste alustas näidendi kirjutamist 16. oktoobril 1944.  Käsikirja esialgse versiooni lõpetas ta 2. jaanuaril 1945, kuid jätkas jaanuaris tööd näidendi kallal. "Ristikoerte" sündmistiku kujutamisel on Sütiste toetunud peamiselt Läti Henriku kroonikale. Tegevusaeg kestab 1217. aasta juunist kuni 21. septembri õhtuni. Keskseks sündmuseks on Madisepäeva lahing.
1947. aastal mängiti „Ristikoeri“ vabaõhulavastusena Tallinna Lauluväljakul 90 000 vaatajale.
1950. aastal andis Eesti Riiklik Kirjastus välja 96-leheküljelise tavaformaadis ja kõvas köites näidendiraamatu "Ristikoerad", 1956. aastal ilmus selle kordustrükk.
ERR-i digihoidlas on teose põhjal 1955. aastal lavastatud kuuldemängu "Ristikoerad" salvestis, esinejate hulgas on Eesti näitekunsti klassikuid, näiteks Hugo Laur, Voldemar Panso, Rein Aren, Aksel Orav, Ellen Liiger, Lisl Lindau, Silvia Laidla jt. 
Villem Kapp on loonud teose põhjal ooperi "Lembitu", mis tuli esmaettekandele 23. augustil 1961.
Tõrvajõe kanjon

Tõrvajõe kanjon on Ida-Viru maakonnas Narva-Jõesuu linnas Tõrvajõe alamjooksul (pärast Tõrvajõe juga) asuv kanjon. Kanjoni laius on 20-30 m ja sügavus kuni 10 m.
Norra kuningas

Norra kuningas on Norra riigipea. Praegune Norra kuningas on alates 17. jaanuarist 1991 Harald V.
KHTML

KHTML on KDE projekti poolt arendatav HTML esitlusmootor, mida kasutatakse Konquerori veebibrauseris ning millest hargnenud versioon WebKit on kasutusel Apple'i Safari veebibrauseris. KHTML on kasutatav LGPL litsentsi all, seega vaba tarkvara.

Ajalugu

KHTML ehitati üles tol ajal uuele KPart raamistikule, ning avalikustati 2000. aastal KDE2-s, et seda kasutada uues failihalduris ja veebibrauseris Konqueror, mis vahetas välja monoliitse KDE failihalduri. See on programmeeritud C++ keeles, litsentseeritud LGPL litsentsi all, ning toetab enamikku veebisirvimisega seotud standardeid. Et võimalikult suurel hulgal veebilehti kuvada, on toetatud ka mõned Internet Exploreri lisavõimalused ja omapärad, kuigi need ei kuulu HTML-i standardite hulka.
KHTML näitab veebilehti kiiremini kui Gecko, selle põhiline avatud lähtekoodiga rivaal ja teiste hulgas ka Mozilla Suite'i ja Mozilla Firefoxi tuum. Siiski, kuna see on vähem tuntud, on KHTML vähese toetusega; või isegi kui veebileht töötab, väidetakse kohati vastupidist. Näiteks Gmail töötab ainult siis, kui Konqueror tuvastab ennast Firefoxina.
Hyundai Genesis

Hyundai Genesis on Hyundai luksusauto. Seda on toodetud 2 põlvkonda.
2. põlvkond valmib aastal 2014. Auto on peaaegu 5 meetrit pikk ja 1,9 meetrit lai. Saadaval on 2 bensiinimootorit: 3,8liitrine V6 (322 hj) ja 5liitrine V8 (420 hj). Veavad tagarattad, käigukastiks on kaheksakäiguline automaat. Genesis konkureerib Audi A6, BMW 5. seeria ja Mercedese C-klassiga.
Elieser Traugott Hahn

Elieser Traugott Hahn (15. august 1848 Komacha (Lõuna-Aafrika) – 19. märts 1939 Burgdorf Hannoveri lähedal) oli baltisaksa päritolu Eesti vaimulik.
Elieser Traugott Hahn sündis Lõuna-Aafrikas hererode misjonäri perekonnas. Keskkooliõpingud lõpetas ta aastal 1867 Güterslohi Gümnaasiumis (asub praeguse Nordrhein-Westfaleni liidumaa territooriumil). 1867–1869 õppis ta Berliini ja Tartu Ülikooli usuteaduskonnas. Prooviaastal oli ta Põltsamaa Niguliste koguduses Carl Peter Maurachi juures. Ordineeriti õpetajaametisse 19. detsembril (vkj) 1871 Tartu Jaani kirikus.
Ta oli 1872–1874 Valjala Martini koguduse õpetaja. 1874–1886 töötas ta Rõuge Maarja koguduse õpetaja. Kõige kauem, aastatel 1886–1918 töötas ta Tallinna Oleviste koguduse õpetajana.
Tallinnas tegutses ta veel usuõpetajana. Aastatel 1906–1914 oli ta tegev sisemisjoni edendamiseks moodustatud Püha Johannese Seltsis. Samuti oli ta Eestimaa Saksa Seltsi eestseisuse liige ja oli Põhja-Eesti kirikuõpetajate esindaja Saksa maanõukogus.
Aastal 1918 emigreerus ta Saksamaale. 1919–1930 tegutses ta evangelisatsioonivaimulikuna. Ta suri 19. märtsil 1939 Hannoveri lähedal. Maeti ta 29. märtsil 1939 Kopli surnuaiale (ärasaatmine oli Tallinna Oleviste kirikust).

Isiklikku

Tema isa Carl Hugo Hahn oli misjonär Lõuna-Aafrikas hererode juures. Poeg Gotthilft Traugott Hahn, Tartu Ülikooli usuteaduse professor, mõrvati 19. jaanuaril 1919 kommunistide poolt Tartus krediitkassa keldris. Poeg Carl Hugo oli Harju-Risti ja Nissi koguduste õpetaja ja Saksimaa piiskop. Väimees Woldemar Paul Sielmann oli Pärnu Nikolai ja Tallinna Oleviste koguduste õpetaja. Poja Gotthilft Traugotti poeg Wilhelm oli teoloog ja poliitik (Baden-Württembergi liidumaa minister).
Jordan Henderson

Sunderland

Henderson kirjutas esimesele profilepingule alla 1. juulil 2008. Esimese mängu Sunderlandis pidas ta 1. novembril samal aastal, kui liitus vahetusest 5:0 kaotusmängus Chelsea vastu. Oma esimese mängu algkoosseisus mängis ta Blackburn Roversi vastu inglise liigakarika mängus.

Coventry City

2009. aasta jaanuarist mängis Henderson laenulepinguga Coventry City klubis, kus pidas laenumängijana esimese mängu Derby County vastu. Kokku osales ta klubis 10 mängus, lüües ühe värava. Ta naasis Sunderlandi 8. aprillil 2009 pärast saadud vigastust.

Naasmine Sunderlandi

2009–10 hooaeg oli Hendersoni läbimurdeaasta, kus ta pidas kokku 33 liigamängu. Oma esimese värava klubi eest lõi ta Birmingham City vastu. Samal hooajal võitis ta ka Sunderlandi parima noore jalgpalluri auhinna.
Sama auhinna võitis ta ka 2010–2011 hooajal.

Liverpool

9. juunil 2011 liikus Henderson 20 miljoni naela eest Liverpooli, sõlmides klubiga pikaajalise lepingu.

2011–2012

Henderson tegi oma debüüdi Liverpoolis 13. augustil 2011 hooaja esimeses mängus oma endise koduklubi Sunderlandi vastu, mis lõppes 1:1 viigiga. Oma esimese värava Liverpooli särgis lõi Henderson Anfieldil Bolton Wanderesi võrku.
26. veebruaril 2012 võitis ta Liverpooliga inglise liigakarika. Finaalis mängiti Cardiff Cityga, mängu normaalaeg lõppes seisul 1:1, lisaaeg 2:2, ja Liverpool võitis penaltitega 3:2. Henderson mängis selles finaalis 58 minutit, siis vahetati ta välja Craig Bellamy vastu.
Sama aasta 5. mail mängis ta veel teiseski finaalis, kus FA Cupi finaalis kaotati Chelseale 2:1.

2012–2013

2012. aastal, pärast Brendan Rodgersi palkamist peatreeneriks, oli Henderson klubist lahkumisele üsna lähedal. 
Ta lõi oma esimese värava Euroopa sarjades 6. detsembril 2012 mängus Udinese vastu.
Kogu hooajal lõi ta kokku 6 väravat.

2013–2014

2013–2014 hooajal sai Henderson regulaarselt mängida ja pidas liigas 35 kohtumist. 13. aprillil 2014 näidati talle karjääri esimest punast kaarti 3:2 võidumängus Manchester City vastu, mille tulemusena pidi ta vahele jätma kolm Liverpooli neljast viimasest liigamängust.

2014–2015

Henderson alustas hooaega hästi, andes kaks resultatiivset söötu kolmes mängus. 15. septembril 2014 tegi Liverpooli peatreener Brendan Rodgers teatavaks, et pärast Daniel Aggeri lahkumist saab Hendersonist Liverpooli uus asekapten. 29. novembril samal aastal kandis ta esimest korda Liverpooli kaptenipaela mängus Stoke Cityga, kuna kapten Steven Gerrard oli jäetud selleks mänguks varumeeste pingile. 2. detsembril mängis ta oma 150. mängu klubi särgis kõikide sarjade peale kokku.

Noortekoondised

Henderson on esindanud Inglismaad U19, U20 ja U21 tasemel. Ta tegi oma debüüdi U19 tasemel Tšehhi vastu 2009. aastal. Ta kandis mitmel puhul U21 koondise kaptenipaela.

Inglismaa koondis

Oma esimese mängu Inglismaa koondise särgis pidas Henderson 17. novembril 2010 sõpruskohtumises Prantsusmaa vastu, ta tegi kaasa kogu kohtumise. 
Henderson kutsuti Inglismaa koondisse 2012. aasta Euroopa meistrivõistlusteks pärast Frank Lampardi vigastust. Ta tegi kaasa kahes kohtumises.
Ta mängis kaasa ka 2014. aasta maailmameistrivõistlustel.
Laiksaare

Loodus

Küla territooriumi edelaosa läbib Rannametsa jõgi ja idaosa Ura jõgi. Küla piires asuvad Rannametsa jõel ka Laiksaare järv ja Ura jõel Rae järv. Lisaks nimetatutele asub külas Sassi järv.
Laiksaare lõunaosas asub kaitsealune Rannametsa jõe lammimets. Vahetult küla piirist lõunas Nepstes paikneb 1991. aastal kaitse alla võetud Laiksaare männik.
Osaliselt jäävad küla territooriumile ka Laiksaare looduskaitseala idaosa, Tolkuse looduskaitseala lõunaosa ja väike siil Nepstemurru hoiuala kirdenurgast.
Kalkūni (Daugavpils)

Kalkūni (vene keeles Калку́ны) on Läti linna Daugavpilsi osa. Asub Nīderkūnist lõunas, Daugava jõe lõunapoolsel kaldal, Kalkūni valla ja Laucesa valla vahel.
Daugavpils-Vilniuse raudtee äärde kujunes 1862. aastal Kalkūni mõisa lähedale rajatud Kalkūni raudteejaama juurde asula. Raudtee äärde tekkisid viinavabrik ja tellisetehas. Raudteejaam nimetati 1921. aastal ümber Grīva jaamaks Aastast 1959 on Kalkūni Daugavpilsi koosseisus.
San Luis Potosí vald

San Luis Potosí vald on vald Mehhikos San Luis Potosí osariigis.
Valla pindala on 1443,14 km² ja elanike arv 2005. aastal oli 730 950.
San Luis Potosí valla halduskeskus on San Luis Potosí.
Avro Avian

Arendus ja tootmine

Avro 581 Avian prototüüp projekteeriti ja ehitati Lympne'i kerglennukite konkursil osalemiseks, mis toimus septembris 1926. Selle puidust kere pärines Avro 576 autožiirolt, kuid oli tavaliste biplaan tiibadega ja 70 h.-j. (50 kW) Armstrong Siddeley Genet mootoriga. Lennuk esines hästi, kuid langes mootoririkke tõttu konkursilt välja. 1927. aasta alguses vahetati selle algne mootor 85 h.-j. (63 kW) ADC Cirrus vastu, nimetati Avro 581A ja müüdi Bert Hinklerile.
Seeriatootmisse jõudnud lennuk sai nimeks Avro 594, sellest ehitati mitmeid versioone, mis olid peamiselt varustatud Cirrus mootoritega. Keevitatud terastorudest kerega versioon valmis aastal 1929 ning sai nimeks Avro 616 Avian IVM. Sellest versioonist valmis umbes 190 eksemplari, mis oli ka suurim seeria.
Avro Avian'i toodeti litsentsi alusel Kanadas, Ottawa Car Manufacturing Company tehases Ottawas, Ontario osariigis ja Ameerika Ühendriikides, Whittesley Manufacturing Co. tehases, Bridgeportis, Connecticuti osariigis.

Kasutus Eestis

Eesti lennuvägi ostis 1929. aastal kuus Avro 616 Avian IVM lennukit hävituslendurite treeninglennukeiks. Need kandsid tehasenumbreid 363 kuni 368 ning said Eestis pardanumbrid 116 kuni 121. Lennukid olid Armstrong Siddeley Genet Major mootoritega. 
Algul kuulusid lennukid Lennukooli teenindanud 9. eskadrilli koosseisu, 1930. aastal läksid äsjaloodud 3. üksiku lennudivisjoni koosseisu, mille iga salk sai omale kaks Aviani treeninglennukeiks. Üks õnnetuses purunenud Avian (nr 117) ehitati Aviotöökojas sisuliselt uuesti ning võeti arvele kui uus lennuk (nr 153).
Leenu Siimisker

Leenu (Helene) Siimisker (27. detsember 1924 Pärnu – 27. november 2012) oli eesti kirjandusteadlane, kirjandus- ja teatrikriitik, üks peamisi Tammsaare-uurijaid.
Oma poleemiliselt julgete ja esseistlikult köitvas laadis käsitlustega aitas ta Tiit Hennoste hinnangul kaasa Tammsaare loomingu vabastamisele stalinismiperioodi vulgaarsotsioloogilistest tõlgendustest.
Eestlased Soomes

Eestlased Soomes ehk Soome eestlased on Soomes elanud või elavad eestlased. Eestlased on Soomes rahvusvähemus. Eesti kodanikke elas Soomes 2014. aasta 31. detsembri seisuga 48 354.
Eesti kodanikke elas Soomes 2017. aasta 31. detsembri seisuga 51 539, olles seega suurim rahvusvähemus Soomes. Erinevatel hinnangutel elab Soomes tegelikult, erinevalt Soome ametlikust statistikast, püsivalt umbes 70 000 Eesti kodaniku. Lisaks sellele arvatakse, et peale püsivalt Soomes elavatele ning töötavatele Eesti kodanikele käib ajutiselt tööl või õppimas veel ligi 30 000 Eesti kodanikku.
Sjælland

Sjælland on Taani suurim saar. Ta asub Fyni saare ja Rootsi (Skåne) vahel. Saar on Taani idaosas, Rootsi edelaranniku lähedal. Fyniga ühendab teda Suur-Beldi sild ja Rootsiga Sundi sild.
Saare pindala on 7031 km². Mõnikord loetakse Sjællandit Läänemere suurimaks saareks, kuid olenevalt mere akvatooriumi piiritlemisest ei jää ta alati tervenisti selle mere sisse. Muul juhul on suurim saar Ojamaa (Gotland).

Nimi

Nimi (algselt (Sælland) tähendab 'Hülgemaa', sest saare rannikul olid tohutud hüljeste asurkonnad. Vanas taani keeles seostati sõnu sæl 'hüljes' ja sjæl 'hing', sest hülgeid peeti kadunud meremeeste hingedeks.

Rahvastik

Taani pealinn Kopenhaagen asetseb Sjællandi idarannikul. Teised tuntumad linnad on kunagine piiskoppide residents Roskilde, kus asub Roskilde toomkirik, ja Helsingør.
Sjællandil elab 2,49 miljonit inimest (2011), neist suurem osa Kopenhaagenis ja selle ümbruses.

Loodus

Sjællandi rannad on põhiliselt madalad ja liivased, kuid on mõned erandid, sealhulgas lubjakiviklindid Stevnsklinti juures ning saviklindid.
Saarel on künklik moreenmaastik ooside, moreentasandike ja muude moreentekkeliste pinnavormidega.
Palu tänav

Palu tänav on tänav Tallinnas Nõmme linnaosas Pääsküla asumis. Palu tänav algab Päikese puiesteelt, ristub Toome puiesteega ja lõpeb Pärja tänaval. Palu tänav on enam-vähem ida–läänesuunaline ja ligikaudu 265 meetri pikkune.
Palu tänav asub endise Peetri aedlinna maa-alal. Tänava esialgne nimi oli Apteekri tänav (vene keeles Аптекарская улица). 13. novembril 1925 pandi tänavale nimeks Oru tänav (saksa keeles Talstrasse, vene keeles Долинная). Lühikest aega (1940–1941) oli see Kännu tänav. Praegust nime kannab Palu tänav alates 25. septembrist 1959.
Foresti maakond

Ajalugu

Foresti maakond moodustati 1848. aastal Oconto maakonna osast.
MAXXI

MAXXI (itaalia keeles Museo nazionale delle arti del XXI secolo) on riiklik nüüdiskunsti- ja arhitektuurimuuseum Itaalias Roomas.
Muuseum avati mais 2010. 
Muuseumihoone projekteeris Zaha Hadid.
Eesti NSV aunimetused

Eesti NSV aunimetused on aunimetused, millega Eesti NSV-s tunnustati paljude erialade inimesi ja töökollektiive, kellel oli erilisi teeneid Eesti NSV riiklikus, majanduslikus ja kultuurilises ülesehitustöös. Aunimetusi andis välja Eesti NSV Ülemnõukogu Presiidium.
Ridala valla lipp

Ridala valla lipp on endise Eesti haldusüksuse Ridala valla lipp.
Lipp kinnitati 7. veebruaril 2000.

Lipu kirjeldus

Ridala valla lipp on vapilipp, millel on vapil olevad kujundid pööratud horisontaalseks. Punase kanga vardapoolsel osal on must valge äärisega rõngasrist. Risti lehvipoolne haar väljub ringist ning läbib horisontaalselt lehvipoolse lipuvälja. Risti harude vahelised sektorid on kollased.
Lipu normaalmõõtmed on 105×165 cm ning laiuse ja pikkuse suhe 7:11.

Põhjendus

Rõngasrist sümboliseerib elupuud, mis tähendab igavest elu ning pärineb unikaalselt muistiselt, milleks on trapetsikujuline hauaplaat Ridala kiriku edelanurga lähedal. Risti harude vahelised kollased sektorid sümboliseerivad Päikeseketast ilmasamba otsas.
Box Office Mojo

Box Office Mojo on filmikunstiteemaline andmebaas, mis asutati 1999. aastal.
2009. aasta Saksamaa Grand Prix

2009. aasta Saksamaa Grand Prix oli 2009. aasta Vormel 1 hooaja üheksas etapp, mis peeti Saksamaal Nürburgringil 12. juulil 2009.
Sõideti 60 ringi, võistluse kogupikkus oli 308,863 km. Ilm oli poolpilvine.
Mark Webber sai nii kvalifikatsioonisõidus kui ka võistlusel oma karjääri esimese võidu. Võistluse teine oli Sebastian Vettel ja kolmas Felipe Massa.
Võistluse kiireima ringi sõitis Fernando Alonso (1.33,365).
Jeju provints

Nimi

Provintsi ametlik koreakeelne nimi on alates 1. juulist 2006 제주특별자치도 (hani: 濟州特別自治道); McCune'i-Reischaueri transkriptsioonis Cheju T'ŭkpyŏl Chach'ido, Lõuna-Korea uues omaladinas Jeju Teukbyeol Jachido). See tähendab Jeju eriautonoomiaprovintsi. Jeju provints on Lõuna-Korea ainuke eriautonoomiaprovints.
Provintsi varasem ametlik nimi oli 제주도 (Hanja: 濟州道; McCune'i-Reischaueri transkriptsioonis Cheju-do, Lõuna-Korea uues omaladinas Jeju-do).
Provintsi koreakeelne lühendnimi on 제주 (Cheju).
Bungsberg (laev)

Sukeldumine

Laeva vrakk lebab Naissaare lähistel otse kiilul 38 m sügavusel, tekid on 27–33 m sügavusel. Vrakk on ühes tükis ning hästi säilinud. Osaliselt on see kaetud traalide ja võrkudega, kuid mitte nii tihedalt, et see sukeldumist segama hakkaks. Laevakere on vööri lähedal paremas pardas miiniplahvatuse tõttu tugevasti vigastatud. Vasakus pardas ripub ankur, sealsamas lähedal on vraki kõrval põhjas näha uppunud paravani.
Gimli Glider

Gimli Glider on nimi, mis anti Air Canada Flight 143 lennukile Boeing 767. 
23. juulil 1983 lõppes Boeing 767 kütus poolel teel Montrealist Edmontoni (Kanada) kõrgusel 12 500 meetrit (41 000 jalga). Kütuse vajalikust väiksema koguse põhjustas tankimisel mõõtesüsteemide muutuse tõttu tehtud viga (üleminek naeltelt kilogrammidele). Väga kogenud meeskonnal, kapten Robert Pearsonil (üle 15 000 lennutunni) ja esimesel ohvitseril (first officer) Maurice Quintalil (üle 7000 lennutunni) õnnestus planeerida (inglise keeles glide) ja maanduda Kanada Kuninglike Õhujõudude endises baasis Gimlis Manitobas. Lennukis oli 61 reisijat ja 8 meeskonnaliiget. Ohvriteta lõpplahendusele aitas kaasa kapten Pearsoni 10 aastat purilennukitega lendamise kogemust ja kaaspiloot Quintali väljaõpe Gimli lennuväljal.
Erik Kalda

Erik Kalda (sündinud 13. mail 1969) on Eesti ajakirjanik.
Erik Kalda on ajalehe Põhjarannik tegevtoimetaja.